
Bőrellenállás és szemmozgás adatok komplex értékelése

Kulcsszavak: neuromarketing;PCA;CA;GSR;ET
A pályamunka a neuromarketing egyik meghatározó területét vizsgálja, a bőrellenállás (GSR) és a szemmozgáskövetés (ET) mérési módszereit elemezve. Ezek a technikák az emberi érzelmi és figyelmi állapotokat képesek mérni a paraszimpatikus idegrendszer működésének követésével, ezekből pedig egyéni ujjlenyomatként jól definiálhatóak az érzelmi változások-ingadozások. A kvantitatív eredményekből megismerhető a résztvevők érzelmi reakciója a vizsgált ingerekre, így a reklámok, csomagolások és termékek-szolgáltatások fejlesztésénél többletinformációhoz juthatunk.
Munkám során 44 résztvevő eltérő hangulatú reklámfilmekből álló, 409 másodperces videóanyagot láthattak. A kutatás célja, hogy az audiovizuális ingerek, a reklámok ismertsége és a visszaemlékezési képességek hogyan hatnak a résztvevők érzelmi és figyelmi reakcióira, valamint, hogy milyen megfigyelt bőrellenállás-változás mellett lehet csoportosítani a résztvevőket (ezekhez milyen adatelőkezelési eljárások szükségesek), illetve, hogy a csoportosítás mennyire képes lekövetni a szemkamerával megfigyelt szemmozgás- sajátosságokat. Az adatok egy- és többváltozós statisztikai módszerekkel (varianciaanalízis, főkomponens-elemzés, klaszteranalízis) kerültek feldolgozásra, különböző szoftverek (MS Excel, R Project, IBM SPSS) alkalmazásával.Az eredmények rávilágítottak arra, hogy a demográfiai tényezők általában nem befolyásolták szignifikánsan a reklámok értékelését. Az adatfeldolgozás során megállapítottuk, hogy zajszűrés szempontjából a standardizált adatok és 0,75 másodperces mérési gyakoriság bizonyult optimálisnak, ahol a csúcsokat jelző valós adatpontok még megmaradtak. A GSR adatokon futtatott PCA-elemzés és az Euklideszi távolsággal és Ward-féle összevonó eljárással készült agglomeratív hierarchikus klaszterezés alapján a résztvevők négy csoportba sorolhatók, az egyes csoportok pedig különböző mértékű szemmozgásokat, fixációkat és bőrellenállás-változásokat igazoltak a fellépő hanghatásokra, mozgó személyekre és tárgyakra adott reakcióik során.A pályamunka további eredménye egy workflow kidolgozása (mérési környezet létrehozása, adatelőkezelés és adatértékelés), amely alkalmas lehet a szemkamera és bőrellenállás adatok mérési rendszereinek összehangolására. A pályamunka javaslatokat fogalmaz meg a kutatás további irányaira vonatkozóan, mint például a vizsgálatba bevont személyek körének bővítése, videoanyagok mellett statikus stimulusok vizsgálata, mérési környezet hatásának elemzése (pl. hőmérséklet).



